open-index/open-wikipedia-markdown huggingface dataset:
Votivkirche

**Votivkirche** on uusgooti stiilis kirik Austrias Viini ringtee kõrval. See on üks kõrgemaid ehitisi Viinis (99 m).

## Ajalugu
Pärast Franz Josephi mõrvakatset 1853. aastal algatas tema vend ertshertsog Ferdinand Maximilian kampaania, et tänada tulevase keisri elu päästmise eest jumalat. Selleks hakati Innere Stadti kõrvale rajama kirikut, mille ehitamiseks eraldati vahendeid kogu keisririigist.

Kirik pühitseti 1879. aastal keisri ja keisrinna Elisabethi 25. pulma-aastapäeval.

## Ümbruskond
Kirikut ümbritseb haljasala Votiv Park ning üle Straße des Achten Mai tänava avaneb Sigmund-Freud Park.

## Välislingid
Chartalism

**Chartalism** on majandusteaduslik rahateooria, mis väidab, et raha sai alguse valitsuse püüdest suunata riigi majandustegevust. Sellega eristub see klassikalisest majandusteaduse õpetusest, mis väidab, et raha on sündinud spontaanselt vabakaubanduslikus vahetuses tekkinud probleemi lahendina või tehingu käigus tekkinud, võlasuhet märkiva vahendina. 

## Taust
**Georg Friedrich Knapp** (1842–1926), saksa riigimajanduse professor, Strasbourgi ülikooli rektor, sõnastas oma riigi rahateooria, mida inglise keeles hakati märkima mõistega chartalism (see mõiste on tuletatud ladinakeelsest sõnast *charta*, mis märgib piletit või münti, mis käivitab automaadi).  Oma raamatus „Staatilche Theorie des Geldes“ (Riigi rahateooria) väitis ta, et „raha pole mitte kaup, vaid seaduse produkt“. Ta leidis, et riik võib emiteerida paberraha ja muuta see seaduse sunnijõudu rakendades kohustuslikuks maksevahendiks, mida kasutades tasutakse riigi maksunõuded. See teooria vastandus tollel ajal domineerinud „metallismile“, mis väitis, et rahaühiku väärtus sõltub väärismetalli kogusest, mis oli selle väärtuse tagatiseks ehk mille vastu oli see raha võimalik vahetada (nn kullastandard).  

**Constantina Katsar**, inglise ajaloolane, on esitanud väite, et nii metallismi kui ka chartalismi idee juured ulatuvad Rooma Impeeriumi aegadesse, Augustuse poolt 1. sajandil pKr-st idapoolsetes provintsides kasutusele võetud rahasüsteemini, mis oli kasutusel 3. sajandi lõpuni. 

**L. Randall Wray** (s 1953), ameerika majandusteadlane, tsiteerib taas kohta Adam Smithi raamatust „Rahvaste rikkusest“: "Vürst, kes peaks kehtestama, et osa tema maksudest tuleks maksta teatud tüüpi paberrahas, võib seeläbi anda sellele paberrahale teatud väärtuse; kuigi selle lõpliku vabastamise ja lunastamise tähtaeg peaks sõltuma täielikult printsi tahtest."

**Alfred Mitchell-Innes** (1864–1950), briti majandusteadlane, väitis, et raha ei eksisteeri mitte vahetuse vahendina, vaid edasilükatud makse standardina, kusjuures valitsuse raha on võlg, mille valitsus võib maksustamise teel tagasi nõuda. Ta leidis, et „Kui maksukohustus kehtestatakse, siis langeb igale maksukohustuslasele osavastutus võlast, mille valitsus on kehtestanud raha emissiooniga, sõltumata sellest millises vormis see on välja antud (s.t müntide, pangatähtede, sertifikaatide, riigikassa kavandite vm sellisena). Igaüks peab omandama oma osa võlast maksevahendina ja andma selle riigikassale oma seadusliku võla tühistamiseks. Valitsuse võla lunastamine maksukohustuse täitmise teel alusteks valitsuse raha emissiooniõigusele mistahes vormis. 

**Abba P. Lerner** (1903–1982), vene-juudi sünnipäraga ameerika majandusteadlane, sõnastas funktsionaalse sihipärase rahanduse teooria, millega tema arvates oli võimalik saavutada (madal) täistööhõive. Oma artiklis „Raha kui riigi loomus“ väitis ta, et „vastutus inflatsiooni ja majanduskriiside ärahoidmise eest lasub riigil, kuna vaid tema on võimeline looma raha ja maksustama oma alamaid“. 

## Vaata ka
* Modernne rahandusteooria

## Viited
Tiigi tänav (Rakvere)

**Tiigi tänav** on tänav Rakvere linna keskosas. Selle kaugus lõuna pool asuvast Keskväljakust on linnulennult 700 meetrit. 

Tänav on pikkusega 263 meetrit ja põhiosas laiusega 25 meetrit. Tiigi tänav paikneb Lilleküla linnaosas, olles läänepoolsel lõigul piiritänavaks Vanalinna linnaosaga. Saades alguse Tööstuse tänava ristmikult, ristub lääne suunas kulgedes Kalda ja Carl Robert Jakobsoni tänavaga ning lõpeb Vabriku tänava ristmikul.

Tiigi tänav  kujunes välja 20. sajandi esimeses pooles, kui 1930. aastal valmis praegu Tööstuse tänav 12 paiknev omaaegne Rakvere Linna 1. Algkooli koolimaja, nüüdne Rakvere Eragümnaasiumi hoone. 

Tiigi tänav viib lääne suunas välja Rakvere mõisa pargi luigetiigini. Tänava lõpus jääb paremale Rakvere Piiritusetehase hoonestu, mille kaugem eelkäija oli mõisa viinavabrik. Tiigi tänav 6 oli romaanikirjanik Helga Pärli-Sillaotsa viimane elupaik. Tiigi tänav 3 paiknevad endise Rakvere Piimakombinaadi tootmishooned, tootmine viidi Jõhvi linna üle 2011. aastal. 

Tänava põhjaküljel asuvad ka ühepereelamud abihoonetega, mis on ehitatud enamuses 20. sajandi keskel. 

## Viited
Josh Hawley

**Joshua David Hawley** (sündinud 31. detsembril 1979 Springdale'is, Arkansase osariigis) on Ameerika Ühendriikide poliitik ja jurist. Ta kuulub Vabariiklikku Parteisse ja esindab senatis Missouri osariiki.

Ta lõpetas 2002. aastal Stanfordi ülikooli ja 2006. aastal Yale'i Ülikooli õigusteaduskonna (*Yale Law School*). Seejärel töötas ta kuni 2008. aastani ametnikuna ringkonnakohtunik Michael W. McConnelli ja ülemkohtunik John Robertsi juures. Aastatel 2008–2011 töötas ta sõltumatu advokaadina ja 2011–2015 advokaadina õigusfirmas The Becket Fund for Religious Liberty.

2018. aasta novembris valiti ta Ameerika Ühendriikide Senati liikmeks.

## Viited
Serhi Žadan

**Serhi Žadan** (ukraina keeles Сергій Вікторович Жадан; sündinud 23. augustil 1974 Starobilskis) on ukraina kirjanik, tõlkija, esseist ja kodanikuaktivist, aga ka muusik ja laulja, ta on kuulunud rokkansamblitesse Žadan i sobaki ja Linija Mannergeima.

Ta lõpetas 1996. aastal Harkovi Pedagoogikaülikooli, aastatel 1996–1999 õppis aspirantuuris ja sai filoloogiakandidaadiks. Aastatel 2000–2004 oli ta Harkivi Pedagoogikaülikooli õppejõud.

Eesti keelde on tõlgitud tema romaan "Depeche Mode", mis ilmus aastal 2020 Loomingu Raamatukogus, tõlkija Riina Roasto. 2022. aastal ilmus teosest uustrükk. Aastal 2022 ilmus eesti keeles ka romaan "Internaat" (originaalis "Інтернат"), tõlkija Veronika Einberg.

2025. aastal pälvis ta Austria riiklikku Euroopa kirjanduse auhinna.

## Isiklikku
Ta on teist korda abielus, esimesest abielust on tal poeg, teisest tütar.

## Viited
Soo tänav (täpsustus)

**Soo tänav** on tänava nimi mitmes Eesti asulas:

*Soo tänav Abja-Paluojal
*Soo tänav Aegviidu alevis
*Soo tänav Antslas
*Soo tänav Aruküla alevikus
*Soo tänav Aste alevikus
*Soo tänav Elvas
*Soo tänav Jõhvis
*Soo tänav Järva-Jaani alevis
*Soo tänav Kilingi-Nõmmes
*Soo tänav Kiviõlis
*Soo tänav Lihulas
*Soo tänav Mõisakülas
*Soo tänav Narvas
*Soo tänav Paides
*Soo tänav Palivere alevikus
*Soo tänav Pärnus
*Soo tänav Pärnu-Jaagupi alevis
*Soo tänav Rakveres
*Soo tänav Raplas
*Soo tänav Risti alevikus
*Soo tänav Sindis
*Soo tänav Tabasalu alevikus
*Soo tänav Taebla alevikus
*Soo tänav Tallinnas Põhja-Tallinna linnaosas Kalamaja asumis
*Soo tänav Ulila alevikus
*Soo tänav Valgas
*Soo tänav Võhmas
*Soo tänav Võrus
*Soo tänav Väike-Maarja alevikus
Phil Varone

**Philip Varone** (sündinud 4. detsembril 1990 Vaughanis Ontarios) on Kanada jäähokimängija, kes mängib keskründajana Saksamaa kõrgliigaklubis Düsseldorfer EG.

Aastatel 2007–2010 mängis ta Ontario Hockey League'i klubides Kitchener Rangers, London Knights ja Erie Otters.

2009. aastal valis San Jose Sharks ta NHL-i ''draft''is 147. valikuna. 

2011. aastal asus ta mängima American Hockey League'i (AHL) klubis Rochester Americans. NHL-is debüteeris Varone hooajal 2013–14 Buffalo Sabresi meeskonnas.

2016. aasta veebruaris siirdus ta Ottawa Senatorsi. Selle ja järgmise hooaja jooksul sai ta NHL-is Senatorsi meeskonnas väljakule vaid kaheksas mängus, mängides ülejäänud ajal AHL-is Ottawa Senatorsi noorteklubis Binghamton Senators.

2017. aasta juulis sõlmis Varone kaheaastase lepingu Philadelphia Flyersiga. Hooajal 2017–18 mängis ta ainult AHL-is Flyersi noorteklubis Lehigh Valley Phantoms. Varone lõi hooajal 2017–18 AHL-is 23 väravat ja andis 47 väravasöötu ning ta pälvis sel hooajal liiga väärtuslikumale mängijale antava Les Cunningham Awardi. Hooajal 2018–19 sai Varone enam mängu aega Flyersis ning ta sai sel hooajal NHL-is kirja kolm väravat ja neli väravasöötu. Hooajal 2019–20 mängis Varone AHL-is Laval Rocketi ja Wilkes-Barre/Scranton Penguinsi ridades.

2020. aasta oktoobris sõlmis Varone lepingu KHL-i klubiga Nur-Sultani Barõs. Hooajal 2020–21 jäi tema arvele KHL-is üheksa väravat ja 16 väravasöötu.

2021. aasta juulis sõlmis ta üheaastase lepingu Šveitsi kõrgliiga klubiga Lausanne HC, kuid sama aasta novembris siirdus ta samas liigas mängivasse SC Berni.

2022. aasta juulis naasis Varone KHL-i, kui sõlmis üheaastase lepingu Moskva Spartakiga.

2023. aasta juunis sõlmis ta lepingu Saksamaa kõrgliigaklubiga Düsseldorfer EG.

## Viited

## Välislingid
* Phil Varone NHL.com lehel
* Phil Varone hockeydb.com lehel
Grootvlei

**Grootvlei** on linn Lõuna-Aafrika Vabariigis Mpumalanga provintsis Gert Sibande ringkonnas Dipalesengi vallas.

Lõuna-Aafrika Vabariigi 2011. aasta rahvaloenduse andmetel oli Grootvlei elanikest mustanahalisi aafriklasi 76,88%, valgeid 21,18%, värvilisi 1,00%, India või Aasia päritolu inimesi 0,74% ja teisi 0,20%. Sotho keelt pidas emakeeleks 41,49% inimesi, suulu keelt 23,96%, afrikaani keelt 20,88%, koosa keelt 4,21%, inglise keelt 3,98%, pedi keelt 1,50%, tsvana keelt 1,29% ja viipekeelt 0,69%.

## Viited
Tiirlemisperiood

**Tiirlemisperiood** on ringliikumise (tiirlemise) periood ehk ajavahemik, mille jooksul üks keha läbib ümber teise keha tiireldes ühe täisringi ehk jõuab tiirlemiskeskme koordinaadistikus uuesti samasse kohta.

## Vaata ka
*Sideeriline periood
Punase Risti Seltside Liiga

**Punase Risti Seltside Liiga** (inglise keeles International Federation of Red Cross and Red Crescent Societies, lühend IFRC) on rahvusvaheline humanitaarabiorganisatsioon, mille liikmeteks on 192 Punase Risti seltsi eri maades. See asutati 1919. aastal.

Liiga kuulub Rahvusvahelise Punase Risti liikumisse.

1963. aastal pälvis Liiga koos Rahvusvahelise Punase Risti Komiteega Nobeli rahuauhinna töö eest inimõiguste kaitsel Punase Risti 100-aastase ajaloo vältel.
Narva Kristlik Kogudus Jumala Sõna

**Narva Kristlik Kogudus Jumala Sõna** on protestantlik kogudus Narvas.

Koguduse koosolekud toimuvad pühapäeviti kell 11:00 aadressil A-A. Tiimanni tn 3d, Narva, Ida-Virumaa. Koguduse pastor on Vladimir Sednev.

## Välislingid
* Koduleht (vene keeles)
* Wog Church Youtube
* Narva Kristlik Kogudus Jumala Sõna infopangas
* Narva Kristlik Kogudus Jumala Sõna kaardil
Sigurður Ingi Jóhannsson

**Sigurður Ingi Jóhannsson** (sündinud 20. aprillil 1962 Selfossis) on Islandi poliitik. Ta kuulub Progressiparteisse.

1989. aastal lõpetas ta Taani Kuningliku Veterinaar- ja Põllumajandusülikooli.

Alates 2009. aastast on ta Alþingi liige. Aastatel 2011–2013 oli ta Alþingi asejuhataja. 2009–2013 oli ta Progressipartei fraktsiooni asejuhataja. 2013–2014 oli ta Islandi keskkonna ja loodusvarade minister ja 2013–2016 Islandi kalanduse ja põllumajanduse minister.

7. aprillist 2016 kuni 11. jaanuarini 2017 oli Sigurður Ingi Jóhannsson Islandi peaminister.

Alates 30. novembrist 2017 kuni 28. novembrini 2021 oli ta Islandi transpordi ja kohaliku omavalitsuse minister.

28. novembrist 2021 kuni 9. aprillini 2024 oli ta Islandi taristuminister.

9. aprillist kuni 21. detsembrini 2024 oli ta Islandi rahandus- ja majandusminister.

## Viited
Kersti Kracht

**Kersti Kracht** (sündinud 9. aprillil 1955) on Eesti ettevõtja ja majandustegelane.

Ta lõpetas aastal 1973 Tallinna 44. Keskkooli ja aastal 1989 Tallinna Polütehnilise Instituudi majandusteaduskonna tööstuse planeerimise erialal. Tema esimeseks töökohaks oli Viru hotelli passilaud. Ta lõi kooperatiivi MIK, mis tegeles toitlustamisega TPI arvutuskeskuses. Tema äripartneriks sai Viru hotelli pearaamatupidaja Monika Soodla. Tema ja Krachti eesnimedest sai nime nende 1991. aastal asutatud ühine ettevõte Kermon, millest sai üks Eesti tuntumaid ettevõtteid firmade asutamise ja müümise alal. 1990. aastate alguses juhatas ta ettevõtet BBS, mis pidas valuutapoodi Torupill Tallinna vanalinnas. 

Ta oli 1990. aastate alguses Eesti Ettevõtjate Erakonna liige. 1992. aasta Riigikogu valimistel sai ta Eesti Ettevõtjate Erakonna nimekirjas 640 häält, kuid valituks ei osutunud. 1995. aasta Riigikogu valimistel sai ta Keskerakonna nimekirjas 116 häält. 1990. aastate lõpus oli ta Arengupartei juhatuse liige. 1999. aasta Riigikogu valimistel sai ta Arengupartei kolmanda numbrina 95 häält. 8. augustist 2017 kuulub ta Eesti Konservatiivsesse Rahvaerakonda. 2017. aasta kohaliku omavalitsuse volikogude valimistel sai ta EKRE nimekirjas 947 häält ja osutus valituks Tallinna linnavolikokku. Ta on volikogu linnavarakomisjoni aseesimees ja revisjonikomisjoni liige. 2019. aasta Riigikogu valimistel sai ta EKRE nimekirjas 373 häält, kuid valituks ei osutunud. Ta kandideeris 2025. aasta kohaliku omavalitsuse volikogude valimistel Põhja-Tallinna linnaosas, sai 489 häält ning ei osutunud valituks.

Ta oli rahandusminister Martin Helme nõunik.

## Altkäemaksu kahtlustus
* 2021. aasta jaanuaris esitas prokuratuur ja kaitsepolitsei Hillar Tederile kahtlustuse. Kahtlustuse järgi leppis Hillar Teder kokku altkäemaksu andmise Kersti Krachtile, et viimane kasutaks ära oma positsiooni rahandusministri nõunikuna, et kindlustada Porto Francole soodsad otsused KredExi kriisiabimeetmete kasutamisel. Samuti kahtlustatakse Tederit ja Krachti rahapesu kokkuleppes, et varjata Tederilt Krachtile altkäemaksu andmist.
**14. jaanuaril 2021 võttis Harju Maakohus Tederi ja Krachti kaheks kuuks vahi alla.
**16. veebruaril otsustas Ringkonnakohus, et asjas ei ole välja toodud, milliste konkreetsete kuritegude toimepanemise riski tingivad Krachti majanduslikud raskused ning kuidas need seostuvad talle esitatud kahtlustusega.
* 2025. aasta märtsis mõistis Harju maakohus Krachti tingimisi vangi. Ta mõisteti süüdi toimingupiirangu rikkumises. Samas mõistis kohus Krachti altkäemaksu küsimise ja võtmise episoodis õigeks.

## Isiklikku
Ta oli abielus Argos Krachtiga, abielu lahutati 2009. aastal. Neil on lapsed Akis ja Katrin.

## Viited
Endla teatrihoone

**Endla teatrihoone** on teatrihoone Pärnus aadressil Keskväljak 1. Hoones tegutseb Endla teater.

Teatrihoone arhitekt oli Ilmar Laasi, kes lähtus nõukogude aegsest tüüplahendusest. Hoone avati 1967. aastal ja läbis põhjaliku renoveerimise 2001. aastal. Teatrihoones on 565-kohaline suur saal ja *[[Must kast (teater)|black box]]* nimega Küün, kuhu mahub kuni 150 vaatajat.

## Ajalugu
Endla teatri eelmine hoone hävis tulekahjus 1944. aastal. Kuigi selle hoone oleks saanud taastada, siis nõukogude võim otsustas taastamisest loobuda, kuna teatrimaja rõdult loeti 1918. aastal esimest korda ette Eesti iseseisvusmanifest.

1952. aastal jagati Eesti NSV kolmeks oblastiks, mille keskused olid Tallinnas, Tartus ja Pärnus. Seetõttu alustati Pärnusse suurejoonelise oblastikeskuse rajamisega. Linna keskväljaku dominandiks pidi kujunema suurejooneline oblastikomitee hoone. Kuna oblastid kaotati juba 10 kuud hiljem, siis jäi asukoht tühjaks.

Teatri rajamine keskväljaku äärde lahendas mitu probleemi – silmapaistvalt esindusliku asukohta sai rajada väärika funktsiooniga hoone ja kadus tühimik linnaruumis. Lisaks võimaldas hoone rajamine lammutada Endla teater-seltsimaja varemed.

1959. aastal valmis arhitekt Ilmar Laasil uue teatrihoone projekt, mis lähtus üleliidulisest teater-kultuurimaja tüüplahendusest. Hoone ehitus kulges väga vaevaliselt. Teatrihoone avati alles 3. novembril 1967.

Võrreldes Pärnu keskväljaku mastaabiga jäi teatrihoone suhteliselt kahvatuks. Samuti kannatas vastvalminud maja ehituspraagi ja vajumise käes ning seda tuli kohe remontima hakata.

1995. aastal rajati teatrihoone Vee tänava poolsesse külge juurdeehitus Hansapanga tarbeks. 2001. aastal toimunud teatrihoone renoveerimise käigus ehitati analoogne juurdeehitus ka Akadeemia tänava poole. Juurdeehitus mahutab kahekorruselise kohviku ja uue väikese saali, mis sai avaliku nimekonkursi käigus nimeks Küün.

## Viited
Lilja Dögg Alfreðsdóttir

**Lilja Dögg Alfreðsdóttir** (sündinud 4. oktoobril 1973 Reykjavíkis) on Islandi poliitik. Ta kuulub Progressiparteisse.

1993–1994 õppis ta vahetusprogrammi raames Seoulis Ewha ülikoolis Ida-Aasia poliitika ajalugu. Bakalaureusekraadi politoloogia alal sai ta Islandi Ülikoolis 1998. aastal. 1998. aastal õppis ta vahetusprogrammi alusel Minnesota ülikoolis makroökonoomikat ja filosoofiat. Magistrikraadi rahvusvahelise majanduse alal sai Columbia ülikoolis New Yorgis 2001. aastal. 

Aastatel 2001–2010 töötas ta Islandi Keskpangas ja 2010–2013 Rahvusvahelises Valuutafondis.

7. aprillist 2016 kuni 11. jaanuarini 2017 oli Lilja Dögg Alfreðsdóttir Islandi välisminister.

30. novembrist 2017 kuni 28. novembrini 2021 oli ta Islandi hariduse, teaduse ja kultuuri minister.

28. novembrist 2021 kuni 21. detsembrini 2024 oli ta Islandi turismi, kaubanduse ja kultuuri minister.

## Viited
Haarang

**Haarang** on sõjaline taktika, milles ei hõivata ega hoiata asukohta, vaid taandutakse kiiresti eelmisele kaitstud aladele, enne kui vaenlase jõud saavad kooskõlastatult vasturünnaku korraldada.
Joshua Lederberg

**Joshua Lederberg** (23. mai 1925 – 2. veebruar 2008) oli Ameerika Ühendriikide molekulaarbioloog.

1958. aastal sai ta pool Nobeli füsioloogia- või meditsiiniauhinda bakterite geneetika ja geneetilise rekombinatsiooniga seotud avastuste eest. Teist poolt jagasid Edward Tatum ja George Beadle.

## Tunnustus
*1971 – valiti USA Meditsiiniakadeemia liikmeks
Lauasaag

**Lauasaag** (ka **plokksaag**) on suur kaldhammastusega saag puidu piki kiudu lõikamiseks, palkidest laudade saagimiseks.

Baltimaade linnades kasutati lauasaage juba 14. sajandi lõpul. 19. sajandi algusest lõikasid mõisatele laudu vene rändlauasaagijad. Eesti talurahvas lõhestas omale vajalikke laudu pikka aega kirve ja kiilude abil. 

19. sajandi II poolel suurenes tunduvalt lauamaterjali vajadus. Selle põhjuseks oli purjelaevaehituse kiire areng rannaaladel ning taluelamutes laudpõrandate ja - lagede kasutuselevõtt. Seetõttu võeti maal lauasaed laialdaselt kasutusele. Saeti kõrgetel pukkjalgadel, kuhu palgid tõsteti erilise vinna abil. Sae valdaja töötas ülal ja abiline all. Saagimisjoon märgiti palgile tahma- või kriidinööriga - vastu palki venitati nöör käetega pingule ning lasti siis lõdvaks, mille tulemusena jäi palgile tahmajoon. Lauasaagimistöödel kasutati palju rändtööjõudu, enamasti olid need venelased (*saevenelased*), abitöölisteks olid ka saarlased. 20. sajandil taandus lauasae kasutamine saeveskite ja rändaurusaekaatrite ees.

Tänapäeval on lauasae mõiste kasutuses raamil, jalgadel, ratastel või kokkuklapitava alusega saepingi kohta.

## Vaata ka
* Augusaag
* Jõhvsaag
* Kahemehesaag
* Ketassaag
* Käsisaag
* Lintsaag
* Mootorsaag ehk kettsaag
* Nurgasaag ehk järkamissaag
* Põõnasaag
* Raamsaag
* Rauasaag
* Spoonisaag
* Tapisaag ehk roogsaag
* Tikksaag
* Vibusaag
* Vineerisaag
* Vukssaag

## Viited

## Kirjandus
Ants Viires, Eesti rahvapärane puutööndus. 2006. Kirjastus Ilo.

## Välislingid
* Lauasaag. Eesti Rahva Muuseum
* Plokksaag Käsmu Meremuuseum
Kohtla-Järve Kristlaste-nelipühilaste Kogudus

**Kohtla-Järve Kristlaste-nelipühilaste Kogudus** (vene keeles Община Христиан-Пятидесятников г. Кохтла-Ярве) koguneb Kohtla-Järvel aadressil Kanarbiku 3a.

Kohtla-Järve kristlaste-nelipühilaste koguduse juht on pastor Sergei Moroz.

Koguduse koosolekud toimuvad pühapäeviti.
Kunkowa

**Kunkowa** on küla Poolas Väike-Poola vojevoodkonnas Gorlice maakonnas Uście Gorlickie vallas. Kunkowa asub Gorlicest umbes 11 km lõunas.

## Viited
Hiiumaa ja mandri vaheline jäätee

**Hiiumaa ja mandri vaheline jäätee** on jäätee Hiiumaa ja Mandri-Eesti vahel. Hiiumaalt Sarve külast mandrile Rohukülla kulgeva jäätee pikkus on umbes 25&nbsp;km.

Tegemist on Euroopa pikima jääteega. Viimati rajati see jäätee 2011. aastal.
Kalda tänav (Rakvere)

**Kalda tänav** on tänav Rakvere linna keskosas, selle kaugus lõuna pool asuvast Keskväljakust on linnulennult 800 meetrit. 

Tänav on pikkusega 289 meetrit ja põhiosas laiusega 18 meetrit.  Kalda tänav paikneb Lilleküla linnaosas. Saades alguse Tiigi tänava ristmikult, kulgeb põhja suunas ning lõpeb Tallinna-Narva raudtee lähedal Jaama puiestee ristmikul.

Kalda tänav  kujunes välja 20. sajandi keskel. Tänava lääneküljel paikneb aadressidel Kalda tn 1 ja 3 Rakvere Piiritusetehase hoonestu, mille kaugem eelkäija oli Rakvere mõisa viinavabrik. Tänava lõpus asuvad endise õmblusvabriku "Virulane" tootmishooned, mis viimati kuulusid MasCara Coats OÜ-le.

Tänava idaküljel asuvad ühepereelamud abihoonetega, mis on ehitatud 20. sajandi keskel. 

## Viited
Zé Rafael

**José Rafael Vivian** (tuntud kui ** Zé Rafael**; sündinud 16. juunil 1993 Ponta Grossas) on Brasiilia jalgpallur, kes mängib ründava poolkaitsjana Brasiilia kõrgliiga klubis Palmeiras.

Ta alustas klubikarjääri Coritibas, mille noorteakadeemiaga liitus ta 2009. aastal. Klubi põhimeeskonnas debüteeris ta 2012. aastal. Brasiilia kõrgliigas tegi ta debüüdi 11. augustil 2013 mängus Vasco da Gama vastu. Aastatel 2015–2016 mängis ta Coritibast laenul Londrinas, kellega ta mängis esimesel aastal Brasiilia tugevuselt kolmandas liigas ja teisel aastal Brasiilia esiliigas.

2017. aasta jaanuaris sõlmis ta lepingu Brasiilia kõrgliiga klubiga Bahia. Sama aasta 14. mail lõi ta mängus Atlético Paranaense vastu oma esimese värava Brasiilia kõrgliigas.

2018. aasta novembris sõlmis ta viieaastase lepingu Palmeriasega. Üleminekusumma oli 14,5 miljonit Brasiilia reaali, millega sai Zé Rafael Bahia läbi aegade suurimaks müügiks. 2019. aasta Brasiilia kõrgliiga hooaja esimeses mängus 28. aprillil Fortaleza vastu sekkus ta Ricardo Goularti asemele mängu kaheksandal minutil ning lõi seejärel kaks väravat ja andis lisaks veel ühe väravasöödu. Kokku lõi Zé Rafael sel hooajal Brasiilia kõrgliigas viis väravat.

## Saavutused
;Coritiba
*Campeonato Paranaense: 2012, 2013
;Bahia
*Copa do Nordeste: 2017
;Palmeiras
*Campeonato Paulista: 2020

## Viited
Eatons Neck

**Eatons Neck** on asum Huntingtoni linnas Suffolki maakonnas New Yorgi osariigis Ameerika Ühendriikides. Elanikke oli 2010. aasta rahvaloendusel 1406. Eatons Necki põhjatipus asub Ameerika Ühendriikide rannavalve jaam, mille majakas on vanuselt teine Long Islandil.

## Viited

## Välislingid
*
Võidu tänav (täpsustus)

**Võidu tänav** on tänava nimi mitmetes Eesti asulates:

*Võidu tänav Antslas
*Võidu tänav Aruküla alevikus
*Võidu tänav Aste alevikus
*Võidu tänav Avinurme alevikus
*Võidu tänav Kallastel
*Võidu tänav Karksi-Nuias
*Võidu tänav Kiviõlis
*Võidu tänav Kundas
*Võidu tänav Lavassaare alevis
*Võidu tänav Orissaare alevikus
*Võidu tänav Otepääl
*Võidu tänav Raasiku alevikus
*Võidu tänav Rakke alevikus
*Võidu tänav Rakveres
*Võidu tänav Tallinnas Nõmme linnaosas
*Võidu tänav Vastseliina alevikus
*Võidu tänav Väike-Maarja alevikus

*Endine Võidu tänav Tartus (1936–1940), tänapäeval Küüni tänav
Gustavo Gómez

**Gustavo Raúl Gómez Portillo** (sündinud 6. mail 1993 San Juan Bautistas) on Paraguay jalgpallur, kes mängib keskkaitsjana Brasiilia kõrgliiga klubis Palmeiras ja Paraguay jalgpallikoondises. Ta on koondises kapten.

Ta alustas klubikarjääri Paraguay klubis Club Libertad, mille koosseisus debüteeris ta Paraguay kõrgliigas 2011. aastal. Libertadiga tuli ta kaks korda Paraguay meistriks. Aastatel 2014–2016 mängis Gómez Argentina kõrgliiga klubis Lanús. 2016. aastal tuli ta klubiga Argentina meistriks.

2016. aasta augusti siirdus ta Itaalia kõrgliiga klubisse AC Milan, kellega sõlmis viieaastase lepingu.

2018. aasta augustis läks ta Milanist laenule Palmeirasesse. Samal aastal tuli ta Palmeirasega Brasiilia meistriks ning sõlmis järgmine aasta klubiga püsiva lepingu. 2020. aastal valiti ta Brasiilia kõrgliiga hooaja sümboolsesse koosseisu.

Debüüdi Paraguay jalgpallikoondises tegi Gómez 7. septembril 2013 mängus Boliivia vastu ja lõi selles mängus ka esimese koondisevärava. Ta on kuulunud Paraguay koondisse 2016. aasta Copa América Centenariol ja 2019. aasta Copa Américal.

## Saavutused
;Libertad
*Paraguay Primera División: Clausura 2012, Apertura 2014
;Lanus
*Argentina Primera Division: 2016
;Milan
*Supercoppa Italiana: 2016
;Palmeiras
*Campeonato Brasileiro Série A: 2018
*Campeonato Paulista: 2020
*Copa Libertadores: 2020
Jašiūnai

**Jašiūnai** on alev Leedus Šalčininkai rajoonis, Jašiūnai valla halduskeskus. Alev asub Merkysi jõe ääres.

Alevis asub Jašiūnai raudteejaam, seal kaevandatakse kruusa. Jašiūnais asuv ettevõte *Actas* toodab äädikat, majoneesi ja mitmeid muid toidukaupu. Alevis on ka keraamikatehas ja plastikutöötlemisega tegelev firma *Polivektris*.

Jašiūnais on kolm keskkooli (vene-, poola- ja leedukeelne), postkontor, raamatukogu ja poola kultuuri keskus.

Alevis toimusid filmide "Kortik" ja "Pronkslind" võtted.

## Ajalugu

Alevist kagus asuvad Jašiūnai tumulused (ligi 100 tumulust 5 ha suurusel maa-alal).

Kirjalikes allikates on Jašiūnaid esmamainitud 1402. aastal. XV  sajandist on pärit ka esimesed teated Radziwillidele kuulunud Jašiūnai mõisast. XVI sajandil kogunes seal kalvinistide sinod. Aastal 1515 rajati Jašiūnaisse esimene kirik. See hävis aga Põhjasõjas, edasi oli alevis pikka aega üksnes kabel.

Aastal 1819 kujunes sealne mõis tähtsaks kultuurikeskuseks, kus asus suur raamatukogu ja kus said kokku Juliusz Słowacki, Stanisław Bonifacy Jundziłł, Adam Mickiewicz, Tomasz Zan, Józef Mianowski, Antoni Edward Odyniec, Andrzej Benedykt Kłangiewicz ning Jędrzej Śniadecki. Sajandi keskpaigas rajati Jašiūnaisse telliselööv, aastal 1886 aga paberivabrik. Tsaariajal oli alevi venekeelne nimekuju Яшуны.

Aastal 1920 toimus Jašiūnais Leedu vägede ja Lucjan Żeligowski vägede vaheline lahing, samal aastal läks alev Poola koosseisus. Aastal 1929 valmis praegune kirikuhoone. Aastal 1939 läks alev Valgevene NSV koosseisu, järgmisel aastal anti see aga Leedule üle. Aastal 1941 hukkasid Leedu  kollaborandid alevis 575 inimest, enamik neist olid juudid, ent tapeti ka kolm mustlast. Nõukogude perioodil oli küla kohaliku sovhoosi keskasulaks.

Aastal 2016 liideti aleviga seni iseseisva asula moodustanud Jašiūnai raudteejaama ümbruskond, kus aastal 2011 oli 472 elanikku.

## Elanikkond


* 344 (1882)
* 142 (1885)
* 294 (1905)
* 242 (1959)
* 367 (1970)
* 540 (1977)

* 725 (1979)
* 642 (1985)
* 506 (1989)
* 1879 (2001)
* 642 (2011)


## Tuntud elanikke

*Jonas Balinskis - Leedu psühhiaater
*Michał Baliński - Poola ajaloolane
*Jan Śniadecki - Poola-Leedu matemaatik ja filosoof
*Jędrzej Śniadecki - Poola-Leedu bioloog ja filosoof
*Jan Adamowicz - Poola poliitik
*Anna Maria Radziwiłłowa - Rzeczpospolita aadlik


Jašiūnai, M. Balinskio gimnazija.JPG|M. Baliński nimeline kool
Jašiūnai, Marija.JPG|Neitsi Maarja kuju
Jašiūnai, Aušros gimnazija.JPG|Aušra gümnaasium
Jašiūnai, bažnyčia.JPG|Jašiūnai kirik
Jašiūnai, bažnyčios viduje.JPG|Kiriku sisevaade


## Viited

## Välislingid

* Poola Kuningriigi geograafiline leksikon
*Alev portaalis vietoves.Lt
*Raudteejaama ümbruskond portaalis vietoves.Lt
Matías Viña

**Matías Nicolás Viña Susperreguy** (sündinud 9. novembril 1997 Empalme Olmoses) on Uruguay jalgpallur, kes mängib vasakkaitsjana Brasiilia kõrgliigaklubis Flamengo ja Uruguay jalgpallikoondises.

Ta alustas klubikarjääri Uruguay klubis Nacional, mille meeskonnas debüteeris ta Uruguay kõrgliigas 2017. aastal. Nacionali põhikoosseisu liikmeks sai ta 2019. aastal. 2019. aastal tuli ta Nacionaliga ka Uruguay meistriks.

2020. aastal liitus ta Brasiilia kõrgliiga klubiga Palmeiras. Ta võitis klubiga 2020. aasta hooajal Brasiilia karikavõistlused ja Lõuna-Ameerika klubide sarja Copa Libertadorese. Lisaks valiti Viña 2020. aasta Lõuna-Ameerika klubijalgpalli sümboolsesse koosseisu.

2021. aasta juunis sõlmis ta viieaastase lepingu Itaalia kõrgliigaklubiga Roma. Teise hooaja alguses jäi Viña Roma meeskonnas enamasti pingile ning 2023. aasta jaanuaris läks ta laenule Inglismaa kõrgliigaklubisse Bournemouth. Seal laenul olles lõi ta 15. aprillil 2023 värava Tottenham Hotspuri ja 6. mail värava Londoni Chelsea vastu. Hooaja 2023/24 esimeses pooles oli ta laenul Itaalia kõrgliigaklubis Sassuolo.

2024. aasta jaanuaris naasis Viña Brasiilia kõrgliigasse ja sõlmis lepingu Flamengoga.

2017. aastal tuli Viña Uruguay kuni 20-aastaste koondisega Lõuna-Ameerika omavanuste meistriks. Uruguay rahvuskoondises tegi ta debüüdi 6. septembril 2019 sõprusmängus Costa Rica vastu. Ta kuulus Uruguay koondisse 2021. aasta Copa Américal ja 2022. aasta maailmameistrivõistlustel.

## Saavutused
;Nacional
*Uruguay Primera División: 2019
*Supercopa Uruguaya: 2019
;Palmeiras
*Copa do Brasil: 2020
*Campeonato Paulista: 2020
*Copa Libertadores: 2020
;Roma
*UEFA Euroopa Konverentsiliiga: 2021–22
;Flamengo
*Campeonato Carioca: 2024

## Viited
Luis Abinader

**Luis Rodolfo Abinader Corona** (sündinud 12. juulil 1967 Santo Domingos) on Dominikaani ettevõtja ja poliitik, alates 16. augustist 2020 Dominikaani Vabariigi president. Ta kuulub alates 2014. aastast 
sotsiaaldemokraatlikkusse erakonda Partido Revolucionario Moderno (PRM).

2024. aasta mais valiti ta tagasi teiseks ametiajaks.
USA lahtiste tennisemeistrivõistluste meeste paarismängu võitjate nimekiri

**[[USA lahtised meistrivõistlused tennises|USA lahtisted tennisemeistrivõistlused]] meeste paarismängus** toimusid esmakordselt 1881. aastal ja olid reserveeritud Ameerika Ühendriikide Riikliku Murutennise Assotsiatsiooni (USNLTA) klubi liikmetele. Selle võitsid Clarence Clark ja Frederick Winslow Taylor. 

1882. aastal avati meistrivõistlused rahvusvahelistele võistlejatele. Aastatel 1890–1906 peeti riigi ida ja lääne sektsiooniturniire, et selgitada välja kaks parimat meeskonda, kes võistlesid Newportis väljalangemismängudes, et selgitada välja paar, kes mängib väljakutsevoorus eelmise aasta võitjatega. 

Väljakutsesüsteem kaotati 1920. aastal. Paarismänguturniir toimus eri kohtades: Newportis (1881–1914), Forest Hillsis (1915–1916, 1942–1945, 1968–1977), Longwoodis (1917–1933, 1935–1941, 1946–1967) ja Philadelphias (1934), enne kui need siirdusid 1978. aastal New Yorki USTA riiklikku tennisekeskusse, mis nüüd on USTA Billie Jean Kingi riiklik tennisekeskus.

## Võitjad
### Ameerika Ühendriikide meistrivõistlused

### Avatud ajastu (Open era)

## Vaata ka
* USA lahtiste tennisemeistrivõistluste meeste üksikmängu võitjate nimekiri
* USA lahtiste tennisemeistrivõistluste naiste üksikmängu võitjate nimekiri
* USA lahtiste tennisemeistrivõistluste naiste paarismängu võitjate nimekiri
* USA lahtiste tennisemeistrivõistluste segapaarismängu võitjate nimekiri

**Suure slämmi turniiride meeste paarismängu võitjate nimekirjad**
* Austraalia lahtiste tennisemeistrivõistluste meeste paarismängu võitjate nimekiri
* Prantsusmaa lahtiste tennisemeistrivõistluste meeste paarismängu võitjate nimekiri
* Wimbledoni tenniseturniiri meeste paarismängu võitjate nimekiri
Akmenynė

**Akmenynė** on küla Leedus Šalčininkai rajoonis, Akmenynė valla halduskeskus. Küla asub Šalčininkaist 11 kilomeetrit kirdes.

Akmenynės on poolakeelset õpet andev põhikool ja põhiharidust andev Turgeliai kooli filiaal. Külas on ka postkontor, kultuurimaja ja raamatukogu. 

Asula kohta on teateid alates XVIII sajandist. Aastal 1830 oli seal uniaatide kirik. Sealne katoliku kirik valmis aastal 1928. Nõukogude perioodil oli küla kohaliku kolhoosi keskasulaks.

## Elanikkond


* 146 (1866)
* 179 (1905)
* 177 (1959)
* 205 (1970)
* 226 (1979)

* 236 (1984)
* 229 (1989)
* 287 (2001)
* 280 (2011)



Akmenynė, gatvė.JPG|Akmenynė
Akmenyne church.jpg|Kirik
Akmenynė, mokykla.JPG|Koolimaja


## Viited

## Välislingid

*Küla portaalis vietoves.Lt
Matías Suárez

**Matías Ezequiel Suárez** (sündinud 9. mail 1988 La Faldas) on Argentina jalgpallur, kes mängib ründajana Argentina kõrgliiga klubis River Plate.

Ta alustas klubikarjääri Argentina klubis Club Atlético Belgrano.

Aastatel 2008–2016 mängis ta Belgia kõrgliigaklubis RSC Anderlecht. Ta tuli klubiga neli korda Belgia meistriks. Individuaalselt oli tema edukaim hooaeg Belgias 2011–12, mil ta lõi liigas 12 väravat ja andis 16 väravasöötu. Ta valiti sel hooajal lisaks Belgia kõrgliiga hooaja parimaks mängijaks. Belgiast otsus ta lahkuda 2016. aasta märtsis seal toimunud terrorirünnaku tõttu.

Aastatel 2016–2019 mängis ta Argentina kõrgliigas jällegi Belgrano ridades. 2019. aastal liitus ta River Plate'iga

Argentina jalgpallikoondises tegi Suárez debüüdi 22. märtsil 2019 sõprusmängus Venezuela vastu. Ta kuulus Argentina koondisse 2019. aasta Copa Américal.

## Saavutused
;R.S.C. Anderlecht
*Belgia kõrgliiga: 2009–10, 2011–12, 2012–13, 2013–14
*Belgia superkarikas: 2010, 2012, 2013, 2014
;River Plate
*Recopa Sudamericana: 2019

## Viited
Benjamín Kuscevic

**Benjamín Kuscevic Jaramillo** (sündinud 2. mail 1996 Santiagos) on Tšiili jalgpallur, kes mängib keskkaitsjana Brasiilia kõrgliigaklubis Fortaleza.

Ta alustas klubikarjääri Tšiili klubis Club Deportivo Universidad Católica, mille noorteakadeemiaga liitus ta 2011. aastal. Aastatel 2014–2015 oli ta laenul Madridi Reali noorteakadeemias. 2016. aasta veebruaris debüteeris ta Universidad Católica meeskonnas Tšiili kõrgliigas. Universidad Católicaga tuli ta neli korda Tšiili meistriks.

2020. aasta novembris siirdus ta Brasiilia kõrgliigaklubisse Palmeiras.

2023. aasta veebruaris sõlmis ta kolmeaastase lepingu Brasiilia kõrgliigaklubiga Coritiba. Samal aastal langes Coritiba aga kõrgliigast välja ning 2024. aasta veebruaris läks Kuscevic kuni hooaja lõpuni laenule Fortalezasse.

Tšiili jalgpallikoondises debüteeris Kuscevic 20. novembril 2018 sõprusmängus Hondurase vastu. Ta kuulus Tšiili koondisse 2024. aasta Copa Américal.

## Saavutused
;Universidad Católica
*Primera División (4): 2016–C, 2016–A, 2018, 2019
*Supercopa de Chile (2): 2016, 2019
;Palmeiras
*Copa Libertadores: 2020, 2021
*Recopa Sudamericana: 2022
*Campeonato Brasileiro Série A: 2022
*Copa do Brasil: 2020
*Campeonato Paulista: 2022
;Fortaleza
*Copa do Nordeste: 2024

## Viited
Goldenes Dachl

***Goldenes Dachl*** ('kuldkatus') on üliluksuslikult kujundatud hilisgooti erker Innsbrucki vanalinnas Herzog-Friedrich-Straßel. Erkeri nimi on antud katuse järgi, mis on kaetud 2657 soomusekujulise amalgaamkullatud vasksindliga.

## Kirjeldus
Kõik erkeri seinad on kaetud koloreeritud raidreljeefidega ja seinamaalingutega. Esimese korruse balustraadil on kaheksa raidvappi, üks kummalgi küljel ja kuus esiküljel, mis märgivad Maximiliani valdusi. Vappide kohal on Jörg Köldereri maalitud fresko 1500. aastast, mis kujutab kaht rüütlit heraldilisi lippe kandmas, kujutamas sümboolselt Püha Rooma Keisririiki ja Tirooli.

Teise korruse balustraadil on kaheksa ruudukujulist reljeefi, mis kujutavad Maximiliani kaasaja olmest inspireeritud stseene, kahel keskmisel on keiser ise - vasakpoolsel koos oma teise abikaasa Bianca Maria Sforzaga, kes hoiab käes õuna, ja esimese abikaasa Burgundia Mariaga temast paremal; parempoolsel koos oma õuenarriga temast vasakul ja kantsleriga paremal pool. Teised reljeefid kujutavad moriskitantsijaid akrobaatilistes ja grotesksetes poosides.

Erkeri siseseinu kaunistavad samuti Jörg Köldereri maalitud freskod, mis kujutavad õukonnaelu stseene. Tänapäeval on kõik seinu katvad reljeefid ja maalid hoolikalt teostatud koopiad, originaalid asuvad muuseumis Ferdinandeumis.

## Pildid

IA GoldenesDachl-B.jpg|Kuldkatus ülaltvaates
Unterseite des goldenes dachls 3.jpg|Erkeri teise korruse ruumi värviline võrkvõlvlagi
Innsbruck, Goldenes Dachl, untere Brüstung, Relief links außen, Wappen Österreichs.jpg|Austria vapiga reljeef alumiselt parapetilt
Innsbruck, Goldenes Dachl, untere Brüstung, Relief links halblinks, Wappen Ungarns.jpg|Ungari vapiga reljeef alumiselt parapetilt
Innsbruck Goldenes Dachl 7.jpg|Seinamaal Püha Rooma ja Tirooli lippudega
Innsbruck, Goldenes Dachl, obere Brüstung, Relief links außen, Maruschkatänzer.jpg|Moriskitantsijad
Innsbruck, Goldenes Dachl, obere Brüstung, Relief rechts halbrechts, Maruschkatänzer.jpg|Moriskitantsijad


## Ajaloost
Maja ehitas ertshertsog Friedrich IV 1420. aastal Tirooli vürstide uueks residentsiks ("Neuhof"). Saksa kuninga, hilisema keisri Maximilian I soovil alustas Niklas Türing vanem sellele 1493. aastal, Maximiliani abiellumise puhuks oma Bianca Maria Sforzaga, juurde omaloodud toretseva dekooriga erkeri ehitamist, mis lõplikult valmis 1500. aastaks. Kullatud katusega erker oli mõeldud kuninglikuks loožiks, milles keiser ja tema kaaskond said jälgida väljakul toimuvaid pidustusi, turniire ja muid avalikke üritusi. Et mitte solvata eelmise abikaasa sugulasi ja liitlasi, kujutati erkeri reljeefidel keisrit koos mõlema abikaasaga.

1996. aastast alates tegutseb hoones Museum Maximilianeum, pärast laienemist ja ümberkorraldusi 2007. aastal uue nime all Museum Goldenes Dachl.

## Viited

## Välislingid

* Museum Goldenes Dachl (muuseumi koduleht, saksa keeles)
* Das Goldene Dachl in Innsbruck / Tirol. - goldenes-dachl.at
* Das Goldene Dach. - Sagen aus Tirol, Gesammelt und herausgegeben von Ignaz V. Zingerle, Innsbruck 1891, Nr. 975, S. 557 (pärimus ehitise kohta, saksa keeles)
* P. Diem. Das Goldene Dachl und seine Symbolik. - Austria-Forum
Turgeliai

**Turgeliai** on alev Leedus Šalčininkai rajoonis, Turgeliai valla halduskeskus. Alev asub Merkysi jõe ääres. Suur osa sealsetest elanikest on poolakad.

Turgeliais on postkontor ja raamatukogu. Haridust annavad kaks gümnaasiumi (poola- ja leedukeelne).

Alevisse on maetud Leedu jurist ja endine Vilniuse ülikooli rektor Simonas Malevskis. 

## Ajalugu

Alevist lõunas asub Turgeliai linnamägi, mis oli kasutusel I aastatuhandel ja II aastatuhande alguses. Linnuse pindala on 65x40 m ja kõrgus 10–15 meetrit. Seda uuriti aastal 1968.

XV sajandi lõpus on esmamainitud Turgeliai mõisa, mis kandis toona Mažąja Merkine mõisa nime. Aastal 1500 püstitati Turgeliai külla esimene kirik. Asula põles aastal 1722 maha, seejärel ehitati uus kirikuhoone. XVIII sajandil hakkas kiriku juures tegutsema kihelkonnakool. Hiljem kuulus sealne mõis Merkinė mõisale. 

Aastail 1769–1795 kuulus küla Paulava vabariiki. Tsaariajal oli asula venekeelne nimekuju Тургея. Aastail 1836–1837 valmis praegune kirikuhoone ja aastal 1850 Turgeliai kabel. Aastal 1903 sai Turgeliai alevi staatuse, sealne laadapäev oli 8. mail.

Aastal 1918 kuulutas Valgevene Rahvavabariik Turgeliai enda koosseisu kuuluvaks, aastal 1919 hõlvasid asula poolakad. Aastal 1939 läks küla Valgevene NSV koosseisu, aastal 1940 anti see aga üle Leedule.

Sügisel 1943 vallutasid küla Armia Krajowa väeosad ja hoidsid seda oma valduses juunini 1944, kuulutades seal välja Turgeliai vabariigi.

Nõukogude perioodil oli küla kohaliku sovhoosi keskasulaks. Aastal 2016 sai Turgeliai taas alevi staatuse.

## Elanikkond


* 116 (1885)
* 277 (1897)
* 196 (1905)
* 434 (1931)
* 382 (1959)
* 447 (1970)
* 447 (1977)

* 440 (1979)
* 517 (1982)
* 620 (1989)
* 663 (2001)
* 588 (2011)


## Tuntud elanikke

*Józef Obrembski – Poola vaimulik
*Edward Pawłowicz – Poola kunstnik


Turgelių sen., Lithuania - panoramio (1).jpg|Turgeliai
Bžostovskio gimnazija, Turgeliai.JPG|Poolakeelne kool
Turgeliaipiliak.JPG|Linnamägi
Turgeliai, gimnazija Aistuva.JPG|Leedukeelne kool
Turgeliai, bažnyčia.JPG|Turgeliai kirik
Turgeliu baznychios interjeras2011.jpg|Kiriku sisevaade
Turgeliai7.JPG|Turgeliai
Turgeliai, koplyčia.JPG|Turgeliai kabel


## Viited

## Välislingid

* Poola Kuningriigi geograafiline leksikon
*Alev portaalis vietoves.Lt
António Egas Moniz

**António Caetano de Abreu Freire Egas Moniz** (29. november 1874 – 13. detsember 1955) oli Portugali neuroloog.

Egas Moniz lõpetas Coimbra Ülikoolis meditsiiniõpingud 1899. aastal. Järgmised 12 aastat töötas ta samas ülikoolis lektorina. 1911. aastal sai ta Lissaboni Ülikooli neuroloogiaprofessoriks ning oli selles ametis 1944. aastani.

Egas Monizi peetakse kaasaegse psühhokirurgia rajajaks. Egas Moniz töötas välja neurokirurgilise meetodi leukotoomia, mida tänapäeval tuntakse lobotoomiana. 1949. aastal sai ta lobotoomia avastamise eest Nobeli meditsiiniauhinna, mida ta jagas koos Walter Rudolf Hessiga. Hiljem selgus, et lobotoomial on raskeid kõrvaltoimeid, ning tänapäeval kasutatakse lobotoomiat väga harva.

## Viited
USA lahtiste tennisemeistrivõistluste naiste paarismängu võitjate nimekiri

**[[USA lahtised meistrivõistlused tennises|USA lahtiste tennisemeistrivõistluste]] naiste paarismängus** toimuvad igal aastal alates 1889. aastast. Kuni 1967. aastani (kaasa arvatud) olid need USA meistrivõistluste nime all, kus meistrivõistlused olid reserveeritud harrastajatele. Alates 1968. aastast on turniir olnud avatud, et osaleda saaksid nii profid kui ka harrastajad.

Naiste paarismängu meistrivõistlusi on mängitud kokku viies mängupaigas kolmes linnas: Philadelphias (1889–1920, 1934), Bostonis (1935–1941, 1946–1967) ja New Yorgis (1921–1933, 1942–1945, alates 1968) ja kolme liiki kattega väljakutel.

## Võitjad
### Ameerika Ühendriikide meistrivõistlused

### Avatud ajastu (Open era)

	
***** 1. märtsil 2022 teatas WTA, et Venemaa ja Valgevene mängijad ei tohi pärast 2022. aasta Venemaa sissetungi Ukrainasse oma riigi nime või lipu all võistelda.

## Enim kordi turniiri võitnud mängijad

## Vaata ka
* USA lahtiste tennisemeistrivõistluste meeste üksikmängu võitjate nimekiri
* USA lahtiste tennisemeistrivõistluste naiste üksikmängu võitjate nimekiri
* USA lahtiste tennisemeistrivõistluste meeste paarismängu võitjate nimekiri
* USA lahtiste tennisemeistrivõistluste segapaarismängu võitjate nimekiri
Marco Verratti

**Marco Verratti** (sündinud 5. novembril 1992 Pescaras) on Itaalia jalgpallur, kes mängib Prantsusmaa kõrgliiga klubis Paris Saint-Germain ja Itaalia jalgpallikoondises.

Ta alustas klubikarjääri kodulinna klubis Delfino Pescara 1936, mille noorteakadeemiaga liitus ta 2006. aastal. Klubi põhimeeskonnas debüteeris ta 2008. aastal. Aastatel 2010–2012 mängis ta Pescara põhimeeskonnas Itaalia esiliigas. Hooajal 2011–12 valiti ta koos meeskonnakaaslaste Lorenzo Insigne ja Ciro Immobilega Itaalia esiliiga hooaja parimateks mängijateks.

2012. aasta juulis siirdus ta Paris Saint-Germaini. Ta on klubiga tulnud seitse korda Prantsusmaa meistriks, võitnud viis korda Prantsusmaa karika, kuus korda Prantsusmaa liigakarika ja seitse korda superkarika. Aastatel 2013–2019 valiti Verratti seitsmel hooajal järjest Prantsusmaa kõrgliiga hooaja sümboolsesse koosseisu. Hooajal 2013–14 valiti ta Prantsusmaa kõrgliiga hooaja parimaks noormängijaks.

2013. aastal võitis Verratti Itaalia kuni 21-aastaste koondisega omavanuse Euroopa meistrivõistlustel hõbemedali. Itaalia jalgpallikoondises tegi ta debüüdi 15. augustil 2012 sõprusmängus Inglismaa vastu. Koondisekarjääri esimese värava lõi ta 6. veebruaril 2013 sõprusmängus Hollandi vastu. Ta kuulus Itaalia koondisse 2014. aasta maailmameistrivõistlustel.

## Saavutused
;Pescara
*Serie B: 2011–12
;Paris Saint-Germain
*Ligue 1 (7): 2012–13, 2013–14, 2014–15, 2015–16, 2017–18, 2018–19, 2019–20
*Coupe de France (5): 2014–15, 2015–16, 2016–17, 2017–18, 2019–20
*Coupe de la Ligue (6): 2013–14, 2014–15, 2015–16, 2016–17, 2017–18, 2019–20
*Trophée des Champions (7): 2013, 2014, 2015, 2016, 2017, 2018, 2019
*UEFA Meistrite Liiga: Teine koht 2019–20

## Välislingid
Turgeliai vabariik

**Turgeliai vabariik** (poola *Rzeczpospolita Turgielska*) oli teise maailmasõja aegne mitteametlik riiklik moodustis tänapäeva Leedu ja Valgevene aladel, mille keskuseks oli Turgeliai.

Vabariik sai alguse 28. detsembril 1943, mil Armia Krajowa üksused purustasid Turgeliais asunud Leedu üksuste kontrollpunkti ja võtsid küla enda kontrolli alla. Saksa väed pidasid seda piirkonda ebaoluliseks ja nii jäi piirkond poolakate kontrolli alla.

Mais 1944 eraldasid sakslased Leedu kaitsejõududele (saksa *Litauische Sonderverbände*) toeks ühe brigaadi ja need alustasid kindral Povilas Plechavičiuse juhtimisele pealetungi vabariigi kontrolli all olevale territooriumile. 15. mail õnnestus neil vallutada Hraŭžyški ja Muravanaja Ašmianka asulad, ent mitte piirkonna  keskuseks olevat Turgeliaid.

Turgeliai vabariik likvideeriti juunis 1944, mil küla vallutasid Punaarmee väeosad. 
## Viited
Álvaro González (jalgpallur, sündinud 1990)

**Álvaro González Soberón** (tuntud lihtsalt ka kui **Álvaro**; sündinud 8. jaanuaril 1990 Poteses) on Hispaania jalgpallur, kes mängib keskkaitsjana Saudi Araabia kõrgliigaklubis Al Nassr.

Ta alustas klubikarjääri Hispaania klubis Racing Santander, mille noorteakadeemiaga liitus ta 2003. aastal. Klubi põhimeeskonnas debüteeris ta Hispaania kõrgliigas 2011. aasta mais. Sama aasta 11. detsembril lõi ta mängus Athletic Clubi vastu oma esimese värava Hispaania kõrgliigas.

Aastatel 2012–2014 mängis ta Real Zaragozas ja 2014–2016 RCD Espanyolis. 2016. aasta augustis sõlmis ta nelja-aastase lepingu Villarrealiga. 2019. aasta juulis suundus ta laenule Prantsusmaa kõrgliigaklubisse Marseille Olympique, kellega sõlmis aasta hiljem püsiva lepingu.

2022. aasta augustis sõlmis ta üheaastase lepingu Al Nassriga.

2013. aastal tuli Álvaro Hispaania kuni 21-aastaste koondisega omavanuste Euroopa meistriks.
Nemanja Radonjić

**Nemanja Radonjić** (serbia kirillitsas: Немања Радоњић; sündinud 15. veebruaril 1996 Nišis) on Serbia jalgpallur, kes mängib ääremängijana Itaalia kõrgliigaklubis Torino ja Serbia jalgpallikoondises.

Radonjić kuulus noorena mitmesse Serbia klubisse, Rumeenia klubisse FC Viitorul Constanța ning Itaalia klubidesse Roma ja Empoli.

Profidebüüdi tegi ta 2016. aastal Serbia kõrgliiga klubis FK Čukarički. 2017. aastal liitus ta Serbia suurklubiga Belgradi Crvena zvezda. Hooajal 2017–18 tuli ta Crvena zvezdaga Serbia meistriks ning Radonjić valiti sel hooajal lisaks Serbia kõrgliiga hooaja sümboolsesse koosseisu.

2018. aasta augustis liitus ta Prantsusmaa kõrgliigaklubiga Marseille Olympique. Hooaja 2020/21 teises pooles oli ta laenul Saksamaa kõrgliigaklubis Hertha BSC ja hooajal 2021/22 Portugali kõrgliigaklubis Lissaboni Benfica. 2022. aasta juulis läks ta laenule Torinosse.

Serbia jalgpallikoondises tegi Radonjić debüüdi 14. novembril 2017 sõprusmängus Lõuna-Korea vastu. Koondisekarjääri esimese värava lõi ta 10. septembril 2019 EM-i valikmängus Luksemburgi vastu. Ta kuulus Serbia koondisse 2018. aasta maailmameistrivõistlustel.

## Saavutused
;Belgradi Crvena zvezda
*Serbia SuperLiga: 2017–18

## Välislingid
Leitseauk

**Leitseauk** oli eesti etnograafias suletav auk rehetoa, sepikoja või sauna seinas leitse (suitsu ja vingu) väljalaskmiseks, võru murdes nimetati seda ava *otspaja*, saarte murdes ja kirderanniku murretes  *repnaauk* või  *reppen*.

Leitseauk oli ovaalne või neljakandiline ning see raiuti harilikult lae lähedal kahe palgi vahele, rehetoas aga rehealuse ukse kohale. Väljalaskeava suleti sambla- või heinatuustiga, aga ka räbalatega. Mõnel pool kaeti leitseauk neljakandilise soontes liikuva lükandluugiga, mis võeti kütmise ajal eest ära. Suurema kütmise korral lasti suitsu välja ukse kaudu.
 
## Viited

## Kirjandus
Karl Tihase, Eesti talurahvaarhitektuur. 1974. Kirjastus Kunst.

## Välislingid
* Leitseauk. Eesti Rahva Muuseum
* Repnaauk. Pendi talu
Matilda II

**Matilda II** oli tank, mis töötati välja 1937. aastal ja mida toodeti aastatel 1937–1943. See oli brittide jalaväetank, mida kasutati Teises maailmasõjas. 

## Teises maailmasõjas
### Prantsusmaa
Sõja alguses kui sakslased ründasid Prantsusmaad olid need tankid sakslaste jaoks „raudseinad“ kuna Matildal oli sel ajal üks paksemaid soomuseid. Selleks, et neid hävitada pidid sakslased kas kasutama oma 88 mm õhu- ja tankitõrjekahurit või selle ümber manööverdama.

### Põhja-Aafrika
Matildad olid ohtlikud ka Põhja-Aafrikas, kuna nende soomus oli piisavalt paks, et Itaalia kergetankid ei läbistanud seda. Muidugi ei olnud Matilda II palju eeliseid, kuna oli aeglane ja oli kerge selle ümber manööverdada.

### Vaikne ookean
Matilda II olid ohtlikud Jaapani vastu. Jaapanlastel ei olnud eriti tankitõrjevarustust ning Austraalia kasutas seda eelist ära. Selle nõrkuse tõttu kasutati Matilda II eelised ära nagu paks soomus kiire laadimine jne.

## Relvastus ja soomus
Sõja alguses oli Matilda II üks paksemaid soomuseid sõjas 20–78 mm ja relvastus oli QF -2 pounder (40mm), kuulipildur oli Besa kuulipildur. Kui sakslased tulid oma 88 mm kaotasid Matildad oma parima eelise ära, aga neid kasutati sõja lõpuni.

## Viited
Õun, Mati; Ojalo, Hanno; Imeline Ajalugu (2018). Teise maailmasõja lahingud õhus, maal ja vees.

## Välislingid
* https://en.wikipedia.org/wiki/Matilda_II (inglise keeles)
* https://en.wikipedia.org/wiki/Tanks_in_the_British_Army#World_War_II (inglise keeles)